L'alcalde de Gandia arranca a la Generalitat el compromís per abordar en una mesa de diàleg l'enllaç de la CV-60 amb l'AP-7 i la connexió ferroviària amb Dénia
23 octubre 2024

## L'alcalde de Gandia arranca a la Generalitat el compromís per abordar en una mesa de diàleg l'enllaç de la CV-60 amb l'AP-7 i la connexió ferroviària amb Dénia23 octubre 2024Última actualització: 23 octubre 2024

![](../gestion/img/3a28a65bd0455e9ac1ae70e6b6801d9742a480c03338126151d50d99958e41b6.jpg)  
  

L'**alcalde de Gandia, José Manuel Prieto**, i el **conseller de Medi Ambient, Infraestructures i Territori, Vicente Martínez**, van mantindre ahir una trobada on també van participar altres membres de les dues administracions per abordar diferents assumptes en matèria d'infraestructures i transport. El primer edil va arrancar a la Generalitat el compromís per abordar en una mesa de diàleg **l’enllaç de la CV-60 amb l’AP-7 i la connexió ferroviària amb Dénia**. En aquesta taula de treball permanent també estaran l’Ajuntament de Gandia, altres ajuntaments de la Safor i la Marina, i el Ministeri de Transport i Mobilitat Sostenible. L’objectiu és avançar en les infraestructures necessàries per a millorar la comunicació i ser més competitius.

  
Durant la reunió, el conseller ha informat que ja s'ha iniciat el procés de licitació de la redacció del tram de Palma de Gandia-Gandia de la CV-60. D'aquesta manera, tots els trams d'aquesta via transversal de la xarxa de carreteres autonòmica que connecta, d'oest a est, les comarques de l'Alcoià, el Comtat, la Vall d'Albaida, la Costanera, la Safor i la Marina, es troben finalitzats o en diferents fases d'execució.  
  
Sobre aquesta actuació, Prieto ha mostrat la seua satisfacció per l'anunci del conseller, ja que aquesta intervenció suposa _"una de les necessitats més importants que hem reivindicat. La CV-60 no només vertebrarà la comarca, sinó que aportarà competitivitat a les nostres empreses i al nostre teixit productiu"_.

  
El primer edil també ha incidit en la importància que tindrà una altra actuació com és la connexió amb l'autopista.

  
Per al conseller Martínez, la CV-60 s'ha de convertir _"en un veritable eix vertebrador comarcal i de tota la Comunitat Valenciana"_ i, per això, ha afirmat que es continua treballant perquè aquesta actuació siga una realitat. _“Ja tenim la licitació del projecte de construcció, ja estava el bàsic preparat. Anem complint etapes i ara necessitem, que és el que també hem acordat, veure quina és la solució constructiva definitiva"_.

  
  
**Connexió amb Dénia**

  
Durant la reunió, el conseller i l'alcalde també han pactat que les tres administracions aborden conjuntament el desenvolupament de la connexió ferroviària entre la Safor i la Marina.  
En aquest sentit, Prieto ha destacat la bona sintonia entre les dues administracions. _"Crec que en les qüestions d'infraestructures no hi ha d'haver debat partidista perquè prioritzem l'interés general i prioritzem allò que és bo per a la ciutadania. Hem de ser una administració útil al servei del que se'ns demana i del que hem reivindicat com a capital de serveis i comercial que som de la comarca de la Safor i de les comarques centrals"_.  
  
Per part seua, el conseller d'Infraestructures ha destacat que en aquesta actuació _"totes solucions estan obertes"_ i que, la Generalitat ja ha destinat una partida de 183.000 euros per realitzar l'estudi informatiu del projecte del TRAM. _"Tindrem les conclusions prompte, i continuarem fent els nostres deures alhora que seguim reivindicant el ja tan demandat tren de la costa"_. _"Si tots estem en el mateix camí, ho podrem fer més fàcil i arribar al final que tots volem"_.

  
**Firma en el llibre d’honor**

Abans de la reunió, el conseller de Medi Ambient, Infraestructures i Territori va signar al Llibre d'Honor de la ciutat, ja que es tractava de la seua primera visita a la nostra ciutat.